CIVIL ตั้งเป้าปี 65 รายได้โต 20% ลุยประมูลงานต่อเนื่อง ดัน Backlog ปีนี้แตะ 2 หมื่นลบ.
CIVIL ตั้งเป้าปี 65 รายได้โต 20% ลุยประมูลงานต่อเนื่อง ดัน Backlog ปีนี้แตะ 2 หมื่นลบ. พร้อมชูกลยุทธ์บริหารจัดการโครงการด้วยเทคโนโลยี-เครื่องจักรทันสมัย เพื่อเพิ่มประสิทธิภาพทำกำไร
CIVIL ตั้งเป้าปี 65 รายได้โต 20% ลุยประมูลงานต่อเนื่อง ดัน Backlog ปีนี้แตะ 2 หมื่นลบ. พร้อมชูกลยุทธ์บริหารจัดการโครงการด้วยเทคโนโลยี-เครื่องจักรทันสมัย เพื่อเพิ่มประสิทธิภาพทำกำไร
28 ก.พ. 2565

นายปิยะดิษฐ์ อัศวศิริสุข ประธานเจ้าหน้าที่บริหารบริษัท ซีวิลเอนจีเนียริง จำกัด (มหาชน) หรือ CIVIL ผู้นำด้านวิศวกรรมโยธาที่ใช้เทคโนโลยีก่อสร้างแบบครบวงจรชั้นนำของไทย เปิดเผยว่า ผลประกอบการปี 64 บริษัทมีรายได้รวม 5,063 ล้านบาท เพิ่มขึ้นจากปีก่อนที่มีรายได้รวม 4,130 ล้านบาท จำนวน 933 ล้านบาท หรือ เพิ่มขึ้น 23% และ มีกำไรสุทธิ 193 ล้านบาท เพิ่มขึ้นจากปีก่อนที่มีกำไรสุทธิ 87 ล้านบาท จำนวน 106 ล้านบาท หรือเพิ่มขึ้น 122%
ทั้งนี้ ผลประกอบการปรับตัวเพิ่มขึ้น เนื่องจากบริษัทมีรายได้จากงานรับเหมาก่อสร้างที่เข้ามา และรับรู้รายได้อย่างต่อเนื่องในปี 64 โดยเฉพาะกลุ่มงานทางที่มีแนวโน้มเพิ่มขึ้น รวมถึงการบริหารจัดการโครงการที่ดี เพื่อเพิ่มศักยภาพ และความรวดเร็วในการก่อสร้าง ส่งผลให้อัตรากำไรขั้นต้นสูงขึ้นเมื่อเปรียบเทียบกับช่วงเดียวกันของปีก่อน
นอกจากนี้ที่ประชุมคณะกรรมการบริษัทมีมติอนุมัติเสนอจ่ายเงินปันผลเพิ่มในอัตราหุ้นละ 0.02 บาท คิดเป็นจำนวนเงิน 14 ล้านบาท โดยกำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นประจำปี (Record Date) ณ วันที่ 15 มี.ค. 65 และกำหนดรายชื่อผู้ถือหุ้นที่มีสิทธิได้รับเงินปันผล (Record Date) ณ วันที่ 5 พ.ค. 65 และกำหนดจ่ายเงินปันผลในวันที่ 20 พ.ค. 65
โดยบริษัทได้จ่ายเงินปันผลระหว่างกาลในงวด 9 เดือนแรกของปี 64 ในอัตราหุ้นละ 0.36 บาท คิดเป็นจำนวนเงิน 180 ล้านบาทไปแล้ว เมื่อวันที่ 1 ธ.ค. 64 ทั้งนี้ สิทธิในการรับเงินปันผลดังกล่าวขึ้นอยู่กับการอนุมัติจากที่ประชุมสามัญผู้ถือหุ้นของบริษัทในวันที่ 25 เม.ย. 65
ผลการดำเนินงานปีที่ผ่านมา ถือว่ามีการเติบโตเป็นที่น่าพอใจจากปริมาณงานที่เข้ามาอย่างต่อเนื่อง และสำหรับปี 65 บริษัทมีความมั่นใจในการรักษาอัตราการเติบโตในเกณฑ์ที่ดี ด้วยกลยุทธ์การบริหารจัดการโครงการอย่างมีคุณภาพ รวมถึงการใช้เทคโนโลยีและเครื่องจักรที่ทันสมัยเพื่อเพิ่มประสิทธิภาพในการก่อสร้าง พร้อมเข้ารับงานก่อสร้างทุกรูปแบบจากทั้งภาครัฐและเอกชน
นอกจากนี้ บริษัทยังอยู่ระหว่างการเจรจาธุรกิจใหม่ เพื่อเสริมศักยภาพ สร้างการเติบโตในอนาคต โดยในปีนี้ บริษัทตั้งเป้ารายได้เติบโตอยู่ที่ 20-30% หรือที่ 6,000-6,500  ล้านบาท ในส่วนของมูลค่างานในมือ (Backlog) ณ สิ้นปี 64 อยู่ที่ 15,700  ล้านบาท จะทยอยรับรู้รายได้ในช่วงปี 65-67 พร้อมเดินหน้าเข้าประมูลงานใหม่ทั้งภาครัฐและเอกชนต่อเนื่อง ซึ่งทั้งปี 65 บริษัทคาดว่าจะมี Backlog เพิ่มอยู่ในระดับ 15,000 – 20,000 ล้านบาท” นายปิยะดิษฐ์ กล่าวเพิ่มเติม